**Прэзентацыя творчасці Кандрата Крапівы**

**1 вучань**: (слайд 1) 22 лютага будзе адзначацца 120-годдзе з дня нараджэння Кандрата Крапівы... Гэтае шырока вядомае, акружанае народнай любоўю імя прыйшло ў літаратуру праз досціп смеху, які цэлай ракой хлынуў з баек, сатырычных вершаў, што ўбачылі свет у пачатку дваццатых гадоў. Рагатала ўся Беларусь: байкі, вершы Кандрата Крапівы чыталі, атрымаўшы свежую газету і пасеўшы на прызбы вясковыя дзядзькі, без іх не абыходзіліся самадзейныя спектаклі, сходкі, з прыпеўкамі ішлі ў наступ за новы быт рашучыя камсамольцы двадцатых і трыццатых гадоў.

**2 вучань**: (слайд 2) Паэт-гумарыст і сатырык размаўляў са сваім чытачом на вельмі зразумелай і блізкай яму мове. Гэтая мова нібы ўвабрала, паяднала ў адно спрадвечную дасціпнасць вострых на язык людзей, якіх ва ўсе часы меў кожны сялянскі куток: усіх гэтых жартаўнікоў, перасмешнікаў, складальнікаў небывала дзіўных гісторый. Сапраўдны вялікі талент заўсёды ўсімі сваімі карэннямі ўваходзіць у родную глебу, жывіцца яе сокамі. Як гаварыў сам сатырык “сваёй творчасцю я хацеў умяшацца ў жыццё і тое-сёе ў ім паправіць”

**3 вучань**: (слайд 3) Нарадзіўся Кандрат Крапіва 22 лютага 1896 года ў вёсцы Нізок. Вучыўся ў царкоўнапрыходскай школе, у народным вучылішчы ў мястэчку Узда, у гарадскім вучылішчы ў Стоўбцах. У 1913 годзе экстэрнам здаў экзамены на годнасць народнага настаўніка.

**4 вучань**: (слайд 4) Як успамінае пра свайго дзеда ўнучка Кандрата Крапівы Алена Ігараўна Атраховіч:  Дзіцячыя ўспаміны такія: дзед — высокі, станісты. Такая ў яго мужная прыгажосць. Ростам — амаль метр дзевяноста. З афіцэрскай выпраўкай, бо шмат гадоў служыў у войску. У час Першай сусветнай вайны ваяваў на Румынскім фронце. Пасля, пры савецкай уладзе, шмат гадоў служыў у арміі. Удзельнічаў у паходзе за вызваленне Заходняй Беларусі, у Фінскай вайне, а затым у Айчыннай. Ён сябе так і называў: «Я — салдат». Меў на ўвазе, што служба ў арміі загартавала яго характар.  Успамінаецца кабінет дзеда з велізарным пісьменным сталом, пішучай машынкай. І хоць Кандрат Кандратавіч не вельмі любіў, каб туды заходзілі, але мне дазваляў. Бо я была дзяўчынка паслухмяная, дысцыплінаваная, і дзед ведаў, што не вазьму таго, што не трэба. І ўвесь час у сваім кабінеце нешта пісаў ад рукі ці друкаваў на пішучай машынцы. Дарэчы, Кандрат Кандратавіч не любіў, каб  вокны занавешвалі. Яму падабалася, калі кабінет быў светлы.

**1 вучань**: (слайд 5) Маці Кандрата Крапівы рана памерла, ён быў  маленькі. Але памятаў яе, вельмі пяшчотна ўспамінаў усё жыццё. Відаць, яна была вельмі добрая жанчына. А бацька ў яго быў жорсткі.  Як расказваў дзед, першая мачыха была някепская жанчына. Але вельмі кволая здароўем. Нарадзіла Стэфанію і памерла. А другая мачыха, Домна, была магутная жанчына. Гаспадарку цягнула на сабе, але была вельмі грубая, непісьменная. І, як успамінаў Кандрат Кандратавіч, не склаліся ў яго адносіны з мачахай. Ён тады быў ужо хлопец дарослы, пайшоў у вучылішча. І Домна вельмі злавала, калі бачыла, што ён чытае. Нават гатова была спаліць кнігі, бо лічыла, што чытанне — зусім пусты занятак. Маўляў, сялянскаму хлопцу ўвогуле не трэба чытаць. І дзед успамінаў, як мачыха крычала: «З кнігі ты хлеба есці не будзеш! Кідай яе!” Але мы бачым, наколькі гэтая непісьменная жанчына не мела рацыі.

**2 вучань**: Яшчэ адзін цікавы факт з жыцця Кандрата Крапівы: Кандрат Крапіва быў дзявятым дзіцём у бацькоў. Але малыя не выжывалі, паміралі. І калі пісьменнік нарадзіўся, з вялікай сям’і заставаліся ў жывых толькі яго дзве сястры. Адна з іх хутка памерла, а другая, Ганна, была старэйшая за Кандрата Кандратавіча недзе гадоў на восем. Яна выжыла. Гэта адзіная яго родная сястра, даследчыкі пра яе забыліся. Ганна была сціплая сялянская жанчынка. Пражыла доўгае жыццё. І ўнукі, і праўнукі ў яе ёсць. Даследчыкі творчасці пісьменніка пішуць, што ў Кандрата Крапівы адзіная родная сястра Стэфанія. Гэта памылка. Стэфанія была зводнай сястрой. Яна была многа маладзейшая за Кандрата Кандратавіча. Такім чынам, родная старэйшая сястра — Ганна Кандратаўна. Гэты эксклюзіўны факт павінен унесці яснасць у біяграфію Кандрата Крапівы. Дарэчы, бацька дзеда быў жанаты тройчы. Атрымалася так, што маці Кандрата Крапівы — Пелагея — памерла вельмі рана. І, па сутнасці, Ганна і гадавала свайго брата Кандратку. Яна яго так называла, калі ён ужо нават быў акадэмікам. Жыла ў Нізку. Пасля дзеці забралі яе ў Мінск, калі стала старэнькая. Жанчына яна была вельмі цікавая. Ведала шмат абрадавых беларускіх песень.

**3 вучань** : (слайд 6, 7) Крапіва – гэта псеўданім пісьменніка, а сапраўднае імя – Кандрат Атраховіч. Вось як тлумачыць выбар псеўданіма сам сатырык:

 Я ў мастацкім агародзе

Толькі марная трава.

А якая? Смех, дый годзе:

Я пякучка-крапіва.

Я расту вось тут пад плотам

І не так даўно ўзышла,

А ўжо многім абармотам

Рукі-ногі апякла.

**4 вучань**: (слайд 8) Вось што піша пра сатырыка Пятро Глебка: “Крапіва, безумоўна, вялікі майстар байкі і камедыі, але ён і добры лірычны паэт, і цудоўны бытапісец. Пісьменнік шырока глядзіць на жыццё і глыбока пранікае ў яго тайнікі: ён бачыць у ім і гераічнае, і трагічнае, і смешнае.”

1 вучань: (слайд 9) З першага дня вайны Крапіва працуе ў газеце “Красноармейская правда”. З 1943 года і да канца вайны рэдагуе газету-плакат “Раздавім фашысцкую гадзіну” (слайд 10). Дарэчы за сваё жыццё Кандрат Крапіва прайшоў 4 вайны: Ён скончыў Гатчынскую школу прапаршчыкаў у 1915 годзе. Яго прызвалі ў войска. Вясну і лета ён праслужыў у горадзе Асташкаве — гэта паміж Масквой і сённяшнім Санкт-Пецярбургам. Там ён вучыў апалчэнцаў. А пасля яго накіравалі на Румынскі фронт, дзе ён удзельнічаў у баявых дзеяннях. Там здарылася рэвалюцыя. Кандрат Крапіва расказваў, што, паколькі ён быў далёка, у Румыніі, у войску не разумелі, што адбываецца ў Расіі. Ні газет, ні звестак. Толькі даходзілі чуткі, што цара скінулі. Кандрат Кандратавіч успамінаў, што яго адразу абралі ў нейкі камітэт. Для салдат ён быў свой, бо селянін. Адзіныя карані, адзіныя інтарэсы. Такім чынам, пры Савецкай уладзе ён паслужыў у Чырвонай Арміі. Але ў 1918 годзе выйшаў указ, што трэба ліквідаваць непісьменнасць. І ўсіх настаўнікаў, у тым ліку і Кандрата Крапіву, дэмабілізавалі з арміі. І ён настаўнічаў. Пасля яшчэ некаторы час  служыў у войску ў Мінску. Зноў яго прызвалі ў армію ў пачатку дваццатых гадоў. Вучыў маладых афіцэраў, бо іх не хапала.  Пасля — ваенны паход за вызваленне Заходняй Беларусі ў 1939 годзе. А затым на Фінскую вайну прызвалі. А Кандрат Крапіва ўжо быў немалады. Ён не шмат, але тое-сёе пра тую вайну расказваў. Напрыклад, што было вельмі холадна. І ён ледзьве не загінуў. На фронце вельмі актыўна дзейнічалі снайперы. І адзін стрэліў у пісьменніка. Але лёс так склаўся, што ў той момант Кандрат Кандратавіч паслізнуўся. І куля прайшла над галавой… Дарэчы, Кандрат Кандратавіч казаў, што за жыццё было некалькі такіх

выпадкаў, калі ён мог загінуць...

2 вучань: (слайд 11) Трагічнае аказалася сямейнае жыццё пісьменніка: У яго было чацвёра дзёцей. Першае яго дзіця — сын — памёр яшчэ маленькім. Другі сын — Барыс. Барыс быў вельмі прыгожы хлопец. Ён загінуў у час вайны пад Сталінградам. Засталіся яго лісты з фронта. Кандрат Кандратавіч беражліва іх захоўваў у сваіх дакументах, а пасля аддаў у Акадэмію навук у бібліятэку. Дома не вельмі любіў іх чытаць, магчыма, яму было балюча. Барыс быў вельмі станоўчы, служыў прыкладам для малодшых. Вучыўся выдатна. Быў вельмі таленавіты і добра маляваў. Ён не паспеў атрымаць прафесію, бо яшчэ перад вайной яго прызвалі ў войска. Трэці сын Кандрата Кандратавіча —Ігар. Ён быў архітэктарам. Памёр у маладым узросце.  У Кандрата Крапівы нарадзілася і дачка Людміла. Гэта была доўгачаканая дачушка. Калі яна з’явілася на свет, увесь пад’езд хадзіў віншаваць іх. Прыгожая  Людміла вучылася на артыстку ў Мінскім тэатральна-мастацкім інстытуце. Мела ад прыроды добра пастаўлены голас. Іграла на фартэпіяна і пела рамансы. Але зноў-такі няшчасце: яна цяжка захварэла. І не вельмі доўга пражыла…  Увогуле, усе дзеці Кандрата Кандратавіча былі адораны творчымі здольнасцямі. Але бацьку лёсам было наканавана пахаваць усіх сваіх дзяцей. Ды і жонку сваю Кандрат Кандратавіч перажыў на некалькі дзесяцігоддзяў.

**3 вучань**: (слайд 12) Але пісьменнік не здаўся перад выпрабаваннямі лёсу. Плённа працуе на ніве літаратуры. Вось няпоўны пералік сусветна вядомых п’ес драматурга (*перачытваеш тое, што напісана на слайдзе*)

**4 вучань**: (слайды 13, 14) Кандрат Кандратавіч пражыў доўгае і складанае жыццё. Лёс адвёў яму 95 гадоў жыцця. Як зазначала ўнучка пісьменніка, ён меў генетычна здаровы арганізм. Толькі ў гады імперыялістычнай вайны падхапіў брушны тыф. І пасля ніколі не хварэў. Калі яму было за восемдзясят, меў нейкія, звязаныя з узростам, недамаганні. Напрыклад, радыкуліт. А так ён нават не ведаў, што такое галаўны боль. У Кандрата Крапівы была фенаменальная памяць. І хоць ён меў нататнічкі, але не вельмі ў іх заглядваў. Калі трэба быў нейкі тэлефонны нумар, звярталіся да яго, і ён называў па памяці. Больш таго, калі ён быў ужо старэнькі, да яго прыязджалі супрацоўнікі Інстытута мовазнаўства Акадэміі навук. Некалькі разоў на тыдзень працавалі ў яго кабінеце разам з ім над рэдакцыяй беларуска-рускага і руска-беларускага слоўнікаў. Яны нейкае слова называлі, а ён па памяці казаў усе значэнні, нават на дыялектах. Ён жа некалі кіраваў працай па складанні дыялектычнага атласу...

**1 вучань**: У 1975 годзе Кандрату Крапіве прысвоена высокае званне Герой Сацыялістычнай працы.

**2 вучань**: Кандрат Крапіва тройчы лаўрэат Дзяржаўнай прэміі СССР:

 1941 – за п’есу “Хто смяецца апошнім”

 1951 – за п’есу “Пяюць жаваранкі”

1971 – за распрацоўку праблем беларускай дыялекталогіі.

У 1956 годзе ў сувязі з 60-годдзем нададзена званне народнага пісьменніка Беларусі

**3 вучань**: Прапануем вашай увазе некалькі баек Кандрата Крапівы *(вучні чытаюць байкі)*

4 вучань: А зараз давайце крышку пагуляем і паразгадваем загадкі:

 Бабкі

Розных бабак шмат на свеце,

Тры з іх добра я прымеціў:

Біў адну я малатком,

Еў другую з малаком,

А трэцяя бабка—

Карэньчык ды шапка.

Якія бабкі меў на ўвазе К.Крапіва?

(Бабка 1. Маленькае кавадла для кляпання касы

Бабка 2. Бульбяная запяканка

Бабка 3. Грыб (падбярозавік))

**1 вучань:** Глядзі ў корань

 Як рыдлёўку я прыдбаю,

 Корань дрэва адкапаю,

 А вось іншы каб здабыць,

 Трэба ўжо вучоным быць.

 І не трэба тут рыдлёўка

 Хопіць простага алоўка.

Пра якія карані ідзе гаворка?

(Корань 1. Падземная частка расліны

Корань 2. Матэматычны корань)

**2 вучань:** Жураўлі

 Журавель лунае

 Той, што крылы мае,

 А другі, бяскрылы,

 Напружвае сілы,

 Каб дастаць вадзіцы

 Слаўнай маладзіцы.

Што гэта за жураўлі?

(Жураўль 1. Птушка

Жураўль 2. Прылада для даставання вады з калодзежа)

ГАНАРЫСТЫ ПАРСЮК

Бывае, праўда вочы коле...
Раз гнаў пастух свіней у поле.
Адзін вялізарны Парсюк,
Які абегаў вёску ўсю,
За раніцу абшнырыў завуголле,
Цяпер такі меў выгляд важны,
Што носа не дастаць і сажнем —
Вышэй за ўсіх ён сам сябе лічыў,
А што ў самога на лычы,
Не бачыў гэтага, аднак.
I вось адзін тут Падсвінак,
Які заўважыў бруд раней,
I кажа: — Дзядзечка, твой лыч у брудзе!
Нязграбна гэта й між свіней,
А што ж, калі заўважаць людзі?
Парсюк наставіў хіб, Парсюк раз'юшан:
— Цераз цябе я чырванець прымушан!
Такое мне сказаць асмеляцца нямногія,
Ды гэта ж — дэмагогія! —
Парсюк наш лаецца, не дараваць клянецца:
— I месца мокрага,— крычыць,— не застанецца!
Ты мой свінячы гонар закрануў! —
I так ён Падсвінака грызянуў,
Што той за сажняў пяць адскочыў.
Парсюк не надта быў ахвочы
Глядзецца праўдзе ў вочы.

СВАЯЎСТВО

Для сябра ці для сваяка

І на вярбе растуць,часамі, бэры

І па вядру казёл дае, бывае, малака.

Хто гэтаму не даў бы веры,

Дык факты тут яго пераканаюць скора.

Нядаўна, нейк, учора ці заўчора,

Я чуў – Свіння Казла хваліла,

Уславіла падрад разоў са сто.

Хваліла, ды не ў гэтым сіла,

А справа ў тым – за што?

Яна цялят сабрала чараду

І пачала:

-- Вы знаеце, - пытаецца, - Казла?-

Такую бараду

З развілінамі рог?

Ах! Што за працаўнік! Ах, што за маладзец!

Ох, ох! Рох! Рох!

Працуе ён не то што за Вала –

За трох!

Спытайцеся сабе вы ў авец…

Ці верыце яшчэ вы, мілыя мае?

Ён нават малака дае!

Цяляты тут Свінні ў адказ:

- А не дуры ты , цёця, нас!

Казлова малако сама еш на здароўе.

А нам ляпей кароўе!

І што ён працаўнік, і гэтакі й такі,

Дык ясна тут, як двойчы два:

Вы з ім, здаецца ж, сваякі-

Жывёлы з аднаго хлява.

ГАНАРЫСТЫ ПАРСЮК

Бывае, праўда вочы коле...
Раз гнаў пастух свіней у поле.
Адзін вялізарны Парсюк,
Які абегаў вёску ўсю,
За раніцу абшнырыў завуголле,
Цяпер такі меў выгляд важны,
Што носа не дастаць і сажнем —
Вышэй за ўсіх ён сам сябе лічыў,
А што ў самога на лычы,
Не бачыў гэтага, аднак.
I вось адзін тут Падсвінак,
Які заўважыў бруд раней,
I кажа: — Дзядзечка, твой лыч у брудзе!
Нязграбна гэта й між свіней,
А што ж, калі заўважаць людзі?
Парсюк наставіў хіб, Парсюк раз'юшан:
— Цераз цябе я чырванець прымушан!
Такое мне сказаць асмеляцца нямногія,
Ды гэта ж — дэмагогія! —
Парсюк наш лаецца, не дараваць клянецца:
— I месца мокрага,— крычыць,— не застанецца!
Ты мой свінячы гонар закрануў! —
I так ён Падсвінака грызянуў,
Што той за сажняў пяць адскочыў.
Парсюк не надта быў ахвочы
Глядзецца праўдзе ў вочы.

СВАЯЎСТВО

Для сябра ці для сваяка

І на вярбе растуць,часамі, бэры

І па вядру казёл дае, бывае, малака.

Хто гэтаму не даў бы веры,

Дык факты тут яго пераканаюць скора.

Нядаўна, нейк, учора ці заўчора,

Я чуў – Свіння Казла хваліла,

Уславіла падрад разоў са сто.

Хваліла, ды не ў гэтым сіла,

А справа ў тым – за што?

Яна цялят сабрала чараду

І пачала:

-- Вы знаеце, - пытаецца, - Казла?-

Такую бараду

З развілінамі рог?

Ах! Што за працаўнік! Ах, што за маладзец!

Ох, ох! Рох! Рох!

Працуе ён не то што за Вала –

За трох!

Спытайцеся сабе вы ў авец…

Ці верыце яшчэ вы, мілыя мае?

Ён нават малака дае!

Цяляты тут Свінні ў адказ:

- А не дуры ты , цёця, нас!

Казлова малако сама еш на здароўе.

А нам ляпей кароўе!

І што ён працаўнік, і гэтакі й такі,

Дык ясна тут, як двойчы два:

Вы з ім, здаецца ж, сваякі-

Жывёлы з аднаго хлява.